Veronica Campbell-Brown

**Veronica Campbell-Brown** (sündinud 15. mail 1982 Trelawnys) on Jamaica kergejõustiklane (sprinter), kolmekordne olümpiavõitja ja kolmekordne maailmameister.

## Karjäär

1999. aastal võitis Campbell noorte maailmameistrivõistlustel Bydgoszczis 100&nbsp;m jooksus ajaga 11,49 kuldmedali. Kaksikvõidu tagas Jamaicale Lisa Sharpe. Kulla võitis 44,30-ga ka Jamaica 4×100&nbsp;m teatenaiskond, kus osales hilisem Pekingi 400&nbsp;m tõkkejooksu olümpiavõitja Melaine Walker, kes võitis Bydgoszczis 200 meetri jooksus hõbemedali.

Campbell oli osaline ka 2000. aasta suveolümpiamängudel Sydneys Jamaica 4×100&nbsp;m teatejooksu võistkonna hõbemedalivõidus. Ta jooksis nii eeljooksus, poolfinaalis kui ka finaalis tagasirget ning eeljooksus ja poolfinaalis saadi kogu võistluse kiireim aeg. Finaalis parandati seda veelgi (42,13), aga Bahama võitis finaali siiski kindlalt.

Samal aasta oktoobris võitis ta Santiagos juunioride MM-il kuldmedali nii 100&nbsp;m (11,12) kui ka 200&nbsp;m jooksus (22,87). Mõlemad ajad olid juunioride MM-i rekordid. Ühtlasi oli Campbell läbi aegade esimene naine, kes võitis juunioride MM-il nii 100 kui ka 200&nbsp;m jooksu. 4×100&nbsp;m teatejooksus jooksis Campbell avavahetust ja Jamaica parandas oma olümpiamängude tulemust veelgi (44,05), aga jäi ikka teiseks, sest Saksamaa jooksis maailma hooaja tippmargi 43,91.

Briti Ühenduse mängudel 2002. aastal Inglismaal Manchesteris sai ta hõbemedali 100&nbsp;m jooksus 11,00-ga ja 4×100&nbsp;m jooksus 42,73-ga. Hiilgas Debbie Ferguson, kes võitis nii 100 kui ka 200 meetri jooksu ja Bahamaga ka teatejooksu.

2003. aastal ei olnud Campbellil ühtegi tulemust.

2004. aasta suveolümpiamängudel Ateenas sai läbis Campbell 100&nbsp;m jooksus kaks esimest ringi kergelt ja püstitas poolfinaalis isikliku rekordi 10,93. Samas poolfinaalis oli veel kiirem Julia Nesterenko Valgevene rekordiga 10,92. Kõik kolm jamaicalast jõudsid finaali, kus Campbell saavutas ajaga 10,97 pronksmedali. Isikliku rekordi kordamine andnuks kulla, nüüd võitis Nesterenko 10,93-ga ja hõbe läks isikliku rekordi 10,96 jooksnud Lauryn Williamsile USA-st. 200&nbsp;m jooksus polnud tal kõige nõrgemas eeljooksus vaja pingutada, aga seejärel jooksis ta veerandfinaalide parima aja 22,49. Poolfinaalis püstitas ta kindla võiduga isikliku rekordi ja maailma hooaja tippmargi 22,13, mis oli poolfinaalide ülekaalukalt parim aeg. Seda suutis ta finaalis veelgi parandada, võites ajaga 22,05. Lisaks võitis ta 4×100&nbsp;m teatejooksu koos Aleen Bailey, Tayna Lawrence'i ja Sherone Simpsoniga. USA oli jooksnud poolfinaalis veelgi parema aja, aga finaali ta katkestas. Campbell jooksis ainult finaalis.

2005. aasta MM-il Helsingis sai ta kaks hõbemedalit, 100&nbsp;m jooksus 10,95-ga Lauryn Williamsi (10,93) järel ja 4×100 meetri teatejooksus koos Daniele Browningi, Aleen Bailey ja Sherone Simpsoniga USA ja Williamsi (41,78) järel. Campbell pidi jooksma üksnes finaalis.

2006. aasta Briti Ühenduse mängudel Melbourne'is saavutas Campbell 200 meetri jooksus 22,72-ga hõbemedali oma kaasmaalase Sherone Simpsoni (22,59) järel. 4×100&nbsp;m jooksu Jamaica võitis selgelt 43,10-ga – aga ilma Campbellita.

Osakas toimunud 2007. aasta MM-il tuli Campbell 100&nbsp;m väga pingelises finaalis ajaga 11,01 maailmameistriks, jättes sama ajaga teiseks Lauryn Williams. Sajandikuga kaotas Carmelita Jeter ja ega järgmisedki kaugel olnud. See oli kõigi aegade tasavägiseim naiste 100&nbsp;m MM-finaal, kus 1. ja 5. kohta lahutas 5 sajandikku. 200&nbsp;m jooksus olid seevastu vahed suured. Allyson Felix (USA) tuli maailma hooaja tippmargi 21,81-ga maailmameistriks, järgnesid Campbell (22,34) ja Susanthika Jayasinghe (Sri Lanka, 22,63). 4×100&nbsp;m teatejooksus oli kulla ja hõbeda vahe väga väike, aga USA (ankrunaine Torri Edwards) suutis 41,98-ga Jamaicat (ankrunaine Campbell, 42,01) edestada. Pronks läks Belgiasse 42,75-ga.

2008. aasta suveolümpiamängudel Pekingis sai Jamaica 100&nbsp;m jooksus kolmikvõidu, aga ilma Campbellita (Shelly-Ann Fraser, Sherone Simpson ja Kerron Stewart). Ka 200&nbsp;m jooksus oli finaalis kolm jamaicalast, aga võitsid nad üksnes kaks medalit. Campbell võitis isikliku rekordi 21,74-ga, järgnesid Felix 21,93 ja Stewart 22,00-ga, Simpson jäi 22,36-ga 6. kohale. 4×100&nbsp;m teatejooksu poolfinaalis USA diskvalifitseeriti ja parima aja 42,24 jooksnud Jamaica pidi saama kerge kulla, aga finaalis ei jõudnud nemadki pulgaga finišisse ja olümpiavõitjaks tuli 42,31-ga Venemaa.

2009. aasta MM-il osales 100&nbsp;m jooksus neli jamaicalast, kes kõik ka finaali jõudsid kahe ameeriklase ja kahe bahamalase kõrval. Kaksikvõidu tõid Jamaicasse Fraser (10,73) ja Stewart (10,75), järgnesid Jeter (10,90) ja neljandana Campbell (10,95). Williams jäi viiendaks, Bailey 8. kohale. 200&nbsp;m jooksus jõudsid samuti kõik kolm jamaicalast finaali, aga eeljooksude parima aja jooksnud ameeriklane Marshevet Hooker katkestas poolfinaalis. Siiski ei saanud Jamaica siit kulda: Felix võitis 22,02-ga, järgnesid Campbell (22,35) ja Ferguson (Bahama, 22,41). 4×100 m teatejooksus võitis Jamaica poolfinaalis ülikindlalt 41,88-ga, USA katkestas. Finaalis Jamaica enam nii head aega ei suutnud, aga ka 42,06 andis kindla kulla. Teatejooksunaiskonda Campbelli ei pandud.
 
## Saavutused

### [[Olümpiamängud]]el
*2000  Sydneys
**  hõbemedal 4×100&nbsp;m teatejooksus **42,13**
*2004  Ateenas
**  **olümpiavõitja** 200&nbsp;m jooksus **22,05**
**  **olümpiavõitja** 4×100&nbsp;m teatejooksus **41,73**
**  pronksmedal 100&nbsp;m jooksus **10,97**
*2008  Pekingis
**  **olümpiavõitja** 200&nbsp;m jooksus **21,74**
*2012  Londonis
**  hõbemedal 4×100&nbsp;m teatejooksus **41,41**
**  pronksmedal 100&nbsp;m jooksus **10,81**

### [[Kergejõustiku maailmameistrivõistlused|Maailmameistrivõistlustel]]
*2005  Helsingis
**  hõbemedal 100&nbsp;m jooksus **10,95**
**  hõbemedal 4×100&nbsp;m teatejooksus **41,99**
*2007  Ōsakas
**  **maailmameister** 100&nbsp;m jooksus **11,01**
**  hõbemedal 200&nbsp;m jooksus **22,34**
**  hõbemedal 4×100&nbsp;m teatejooksus **42,01**
*2009  Berliins
**  hõbemedal 200&nbsp;m jooksus **22,35**
*2011  Daegus
**  **maailmameister** 200&nbsp;m jooksus **22,22**
**  hõbemedal 100&nbsp;m jooksus **10,97**
**  hõbemedal 4×100&nbsp;m teatejooksus **41,56**
*2015  Pekingis
**  **maailmameister** 4×100&nbsp;m teatejooksus **41,07**
**  pronksmedal 200&nbsp;m jooksus **21,97**

### [[Rahvaste Ühenduse mängud]]el
*2002  Manchesteris
** hõbemedal 100&nbsp;m jooksus **11,00**
**  hõbemedal 4×100 m teatejooksus **42,73**
*2006  Melbourne'is
**  hõbemedal 200&nbsp;m jooksus **22,72**
*2014  Glasgow's
** **kuldmedal** 4×100 m teatejooksus **41,83**
**  hõbemedal 100&nbsp;m jooksus **11,03**

## Isiklikku

2006. aastal lõpetas Campbell Arkansase ülikooli. Ta on 164&nbsp;cm pikkune ja kaalub 61&nbsp;kg.

## Välislingid

*